2.12. ฐานะทางการเงินและผลการดำเนินงาน

2.12.1. ชื่อผู้สอบบัญชี

ปี 2551

นายณรงค์ พันตาวงษ์

ผู้สอบบัญชีรับอนุญาต เลขทะเบียน 3315

บริษัท สำนักงาน เอินส์ท แอนด์ ยัง จำกัด

สรุปรายงานผู้สอบบัญชีรับอนุญาต

จากผลการตรวจสอบของข้าพเจ้าและจากรายงานของผู้สอบบัญชีอื่น
(ซึ่งงบการเงินของบริษัทย่อยในต่างประเทศจำนวนหนึ่งได้รับการตรวจสอบโดยผู้สอบบัญชีอื่น
ซึ่งข้าพเจ้าได้รับรายงานจากผู้สอบบัญชีของบริษัทย่อยเหล่านั้นแล้ว
การแสดงความเห็นของข้าพเจ้าในส่วนที่เกี่ยวกับบริษัทย่อยดังกล่าวในงบการเงินรวมจึงถือตามรายงานของผู้สอบบัญชีอื่นนั้น)
ข้าพเจ้าเห็นว่า งบการเงินข้างต้นนี้แสดงฐานะการเงิน ณ วันที่ 31 ธันวาคม 2551
ผลการดำเนินงาน และกระแสเงินสดสำหรับปีสิ้นสุดวันเดียวกันของบริษัท เดลต้า อีเลคโทรนิคส์
(ประเทศไทย) จำกัด (มหาชน) และบริษัทย่อย และเฉพาะของบริษัท เดลต้า อีเลคโทรนิคส์
(ประเทศไทย) จำกัด (มหาชน) โดยถูกต้องตามที่ควรในสาระสำคัญตามหลักการบัญชีที่รับรองทั่วไป

โดยมิได้เป็นการแสดงความเห็นอย่างมีเงื่อนไขต่องบการเงินข้างต้น
ข้าพเจ้าขอให้สังเกตตามที่กล่าวไว้ในหมายเหตุประกอบงบการเงินข้อ 28.3.1
เกี่ยวกับการที่บริษัทฯได้รับหนังสือประเมินภาษีเงินได้นิติบุคคลสำหรับปี 2540-2543
จากกรมสรรพากร
(โปรดดูรายละเอียดเพิ่มเติมในรายงานผู้สอบบัญชีรับอนุญาตฉบับเต็มในงบการเงินประจำปีสิ้นสุดวันที่
31 ธันวาคม 2551)

[]

[]

[]

[]

[]

[]

ข้อมูลและอัตราส่วนต่อไปนี้แสดงให้ทราบถึงฐานะการเงินและผลการดำเนินงาน ใน 3 ปีที่ผ่านมา
ดังนี้

  ------------------------------------------ -------- -------- --------- --------
  สรุปข้อมูลทางการเงิน *                                  2549     2550      2551

  สินทรัพย์รวม                                  ล้านบาท   26,199   26,255    26,883

  หนี้สินรวม                                    ล้านบาท   11,614   10,379    10,037

  ส่วนของผู้ถือหุ้น                                ล้านบาท   14,585   15,876    16,846

  ทุนจดทะเบียน                                 ล้านบาท   1,259    1,259     1,259

  ทุนชำระแล้ว                                  ล้านบาท   1,246    1,247     1,247

  อัตราส่วนทางการเงิน                                                       

  อัตราส่วนสภาพคล่อง                                                        

  อัตราส่วนสภาพคล่อง                            เท่า      1.95     2.21      2.31

  อัตราส่วนสภาพคล่องหมุนเร็ว                      เท่า      1.45     1.76      1.73

  อัตราส่วนสภาพคล่องกระแสเงินสด                  เท่า      0.31     0.50      0.31

  อัตราส่วนหมุนเวียนลูกหนี้การค้า                    เท่า      5.27     4.48      5.11

  ระยะเวลาเก็บหนี้เฉลี่ย                          วัน       68       80        70

  อัตราส่วนหมุนเวียนสินค้าคงเหลือ                   เท่า      8.02     6.55      6.47

  ระยะเวลาขายสินค้าเฉลี่ย                        วัน       45       55        56

  อัตราส่วนหมุนเวียนเจ้าหนี้                        เท่า      5.78     4.73      5.33

  ระยะเวลาชำระหนี้                             วัน       62       76        68

  วงจรเงินสด                                  วัน       51       59        59

  ข้อมูลและอัตราส่วนที่แสดงความสามารถในการหากำไร                               

  ขาย                                        ล้านบาท   43,554   33,766    32,851

  กำไรขั้นต้น                                   ล้านบาท   8,097    7,518     8,017

  อัตรากำไรขั้นต้น                               (%)      18.59%   22.27%    24.40%

  ค่าใช้จ่ายจากการดำเนินงาน (รวมค่าวิจัยและพัฒนา)    ล้านบาท   5,821    4,528     4,946

  อัตรากำไรจากการดำเนินงาน                     (%)      5.23%    8.86%     9.35%

  กำไรสุทธิ                                    ล้านบาท   1,962    3,155     2,898

  อัตรากำไรสุทธิต่อยอดขาย                        (%)      4.50%    9.34%     8.82%

  อัตรากำไรสุทธิต่อรายได้รวม                      (%)      4.43%    9.09%     8.70%

  อัตราผลตอบแทนต่อส่วนของผู้ถือหุ้น                  (%)      13.25%   20.72%    17.71%

  อัตราส่วนแสดงประสิทธิภาพในการดำเนินงาน                                      

  อัตราผลตอบแทนต่อสินทรัพย์                       (%)      7.31%    12.03%    10.91%

  อัตราผลตอบแทนต่อสินทรัพย์ถาวร                   (%)      81.27%   110.69%   97.33%

  อัตราการหมุนของสินทรัพย์                        เท่า      1.65     1.32      1.25

  อัตราส่วนการวิเคราะห์ฯ นโยบายทางการเงิน                                     

  อัตราส่วนหนี้สินต่อส่วนของผู้ถือหุ้น                   เท่า      0.80     0.65      0.60

  อัตราส่วนหนี้สิน (สุทธิ) ต่อส่วนของผู้ถือหุ้น            เท่า      0.33     0.08      0.05

  อัตราส่วนในความสามารถชำระดอกเบี้ย              เท่า      20.96    30.51     22.29

  อัตราการจ่ายเงินปันผล                          (%)      82.66%   63.25%    47.35%
  ------------------------------------------ -------- -------- --------- --------

* จากงบการเงินรวมที่ผ่านการตรวจสอบของผู้สอบบัญชี

2.12.2. การวิเคราะห์ฐานะทางการเงินและผลการดำเนินงาน

[]ผลการดำเนินงานปี 2551

ยอดขาย

แม้ว่าการดำเนินธุรกิจของบริษัทเดลต้า อีเลคโทรนิคส์ (ประเทศไทย) และบริษัทย่อย ในปี 2551
จะต้องเผชิญกับภาวะเศรษฐกิจโลกชะลอตัว แต่บริษัทฯ
ยังสามารถดำรงยอดขายรวมไว้ได้ในระดับที่ใกล้เคียงกับปีที่ผ่านมาคือมีมูลค่า 32,851 ล้านบาท
หรือลดลงเพียงร้อยละ 2.71 จากปีก่อนที่มีจำนวน 33,766 ล้านบาท โดยผลิตภัณฑ์กลุ่ม DES
(เพาเวอร์ซัพพลายระดับสูงที่ออกแบบเฉพาะ) และ ESBG
(เพาเวอร์ซิสเต็มสำหรับระบบโทรคมนาคม) มียอดขายที่เพิ่มขึ้นในระดับที่น่าพอใจ
โดยยอดขายรวมทั้งสองกลุ่มดังกล่าวเพิ่มขึ้นจากปีก่อนประมาณร้อยละ 22
และคิดเป็นสัดส่วนประมาณร้อยละ 60 ของยอดขายรวมของปี 2551
เปรียบเทียบกับปีก่อนที่มีสัดส่วนร้อยละ 47 ผลิตภัณฑ์เพาเวอร์ซัพพลายสำหรับผู้บริโภค (CEBG)
และกลุ่มผลิตภัณฑ์ชิ้นส่วนอิเล็กทรอนิกส์ (พัดลมระบายความร้อน อีเอ็มไอ ฟิลเตอร์และโซลินอยด์)
(CPBG) มีสัดส่วนการขายร้อยละ 14 เท่ากันทั้งสองกลุ่ม ในขณะที่ผลิตภัณฑ์ DC-DC Converter
และเพาเวอร์ซัพพลายสำหรับระบบเทคโนโลยีสารเทศ (HPBG) มีสัดส่วนการขายร้อยละ 8
และร้อยละ 4 ของยอดขายในปี 2551 ตามลำดับ

ต้นทุนขาย

อัตราส่วนต้นทุนขายต่อยอดขายในปี 2551 ลดลงจากร้อยละ 77.73 ในปีก่อนเป็นร้อยละ 75.60
เนื่องจากบริษัทฯ
ได้ดำเนินการให้มีการดูแลด้านการบริหารการผลิตและควบคุมต้นทุนการผลิตในกลุ่มผลิตภัณฑ์ต่างๆ
เช่น DES และกลุ่มชิ้นส่วนอิเล็กทรอนิกส์ให้มีประสิทธิภาพมากขึ้น
จึงทำให้อัตรากำไรขั้นต้นโดยรวมเพิ่มขึ้นจากร้อยละ 22.27 ในปี 2550 เป็นร้อยละ 24.40
ซึ่งแนวโน้มดังกล่าวมีอัตราเพิ่มสูงขึ้นอย่างต่อเนื่องมาตั้งแต่ปี 2549 ที่มีอัตราเพียงร้อยละ 18.59

ค่าใช้จ่ายในการขายและบริหาร

ค่าใช้จ่ายในการขายและบริหาร (รวมค่าวิจัยและพัฒนา) ในปีนี้ปรับตัวเพิ่มขึ้นจาก 4,528
ล้านบาทหรือคิดเป็นอัตราส่วนร้อยละ 13.41 ของยอดขายปีก่อนเป็น 4,946 ล้านบาทหรือร้อยละ
15.06 ของยอดขายในปีนี้ ทั้งนี้
เนื่องจากค่าใช้จ่ายในการขายได้ปรับตัวเพิ่มขึ้นในอัตราประมาณร้อยละ19 โดยเพิ่มจาก 1,824
ล้านบาท (หรือร้อยละ 5.40 ของยอดขาย) ในปี 2550 เป็น 2,170 ล้านบาท (หรือร้อยละ
6.61 ของยอดขาย) ในปีนี้ โดยเกิดจากการปรับเปลี่ยนสัดส่วนการขายของผลิตภัณฑ์ประเภทต่างๆ
โดยได้มุ่งเน้นไปที่ผลิตภัณฑ์เพาเวอร์ซิสเต็มสำหรับโทรคมนาคมและเพาเวอร์ซัพพลายระดับสูงที่ออกแบบเฉพาะ
ซึ่งโดยทั่วไปแล้วผลิตภัณฑ์ทั้งสองกลุ่มนี้ จำเป็นต้องมีกิจกรรมการขายและการตลาดค่อนข้างสูง
นอกจากนี้ ค่าวิจัยและพัฒนาต่อยอดขายก็ได้เพิ่มสูงขึ้นจากร้อยละ 4.67
ของยอดขายในปีก่อนเป็นร้อยละ 5.08 ของยอดขายในปีนี้

กำไร

จากการที่อัตรากำไรขั้นต้นที่ได้เพิ่มขึ้นในอัตราที่ค่อนข้างสูงตามที่ได้กล่าวข้างต้น
ทำให้อัตรากำไรจากการดำเนินงาน (หลังหักค่าวิจัยและพัฒนา) ในปีนี้ปรับตัวสูงขึ้นจากอัตราร้อยละ
8.86 ในปีก่อนเป็นร้อยละ 9.35 ในปีนี้ โดยอัตรากำไรจากการดำเนินงานนี้มีแนวโน้มสูงขึ้นเช่นกัน
โดยเพิ่มจากอัตราที่ค่อนข้างต่ำในปี 2549 ที่มีอัตราเพียงร้อยละ 5.23

นอกจากนี้จากการที่บริษัทย่อยต่างๆ ได้มีการขยายธุรกิจมากขึ้น
จึงทำให้มีความเสี่ยงจากอัตราแลกเปลี่ยนเงินตราต่างประเทศเพิ่มขึ้นโดยเฉพาะสกุลเงินท้องถิ่นในบริษัทย่อยในกลุ่มประเทศที่มีอัตราการเติบโตทางเศรษฐกิจสูง
เช่น รูปีอินเดียและสกุลเงินประเทศบราซิล
จึงมีความผันผวนสูงและทำให้ต้นทุนในการป้องกันความเสี่ยงสูงขึ้นด้วย บริษัทฯ
จึงขาดทุนจากอัตราแลกเปลี่ยนจำนวน 62 ล้านบาท
ในขณะที่ปีก่อนมีกำไรจากอัตราแลกเปลี่ยนจำนวน 274 ล้านบาท ดังนั้น
กำไรสุทธิจึงได้ปรับตัวลดลงร้อยละ 8.15 จากปีก่อนที่มีจำนวน 3,155 ล้านบาท เป็น 2,898
ล้านบาท และกำไรต่อหุ้นได้ลดลงจาก 2.53 บาท เป็น 2.32 บาท

ฐานะทางการเงิน

ตามที่ปรากฏในงบการเงินรวมของบริษัทฯ ณ วันที่ 31 ธันวาคม 2551 บริษัทฯ
มีฐานะทางการเงินที่มั่นคงและมีโครงสร้างของสินทรัพย์
หนี้สินและส่วนของผู้ถือหุ้นใกล้เคียงกับงบดุลในปีที่ผ่านมา โดยในปี 2551 บริษัทฯ
มีสินทรัพย์รวมจำนวนทั้งสิ้น 26,883 ล้านบาท เทียบกับปีก่อนที่มีจำนวน 26,255 ล้านบาท
(เพิ่มขึ้นร้อยละ 2) หนี้สินรวมมีจำนวน 10,037 ล้านบาทเทียบกับปีก่อนที่มีจำนวน 10,379
ล้านบาท (ลดลงร้อยละ 3) และส่วนของผู้ถือหุ้นจำนวน 16,846 ล้านบาท เทียบกับปีก่อนที่มีจำนวน
15,875 ล้านบาท (เพิ่มขึ้นร้อยละ 6)

สินทรัพย์

เงินสดและสินทรัพย์หมุนเวียน

สินทรัพย์ที่สำคัญของบริษัทฯ ตามงบการเงินรวมสิ้นสุดวันที่ 31 ธันวาคม 2551
ประกอบด้วยสินทรัพย์หมุนเวียนจำนวน 20,258 ล้านบาท มีจำนวนใกล้เคียงกับปีที่ผ่านมาจำนวน
20,339 ล้านบาท โดยสินทรัพย์หมุนเวียนส่วนใหญ่ได้แก่ เงินสดหรือรายการเทียบเท่าเงินสด
ลูกหนี้การค้า (สุทธิ) และสินค้าคงเหลือ (สุทธิ) คิดเป็นร้อยละ 34 22 และ 16
ของสินทรัพย์รวมตามลำดับ ลูกหนี้ในปี 2551 มีจำนวนลดลงจาก 6,872 ล้านบาทเป็น 5,982
ล้านบาท ทำให้ระยะเวลาการเรียกเก็บหนี้ลดลงจาก 80 วันเป็น 70 วัน
ส่วนสินค้าคงเหลือเพิ่มขึ้นร้อยละ 24 จากจำนวน 3,423 ล้านบาทในปีก่อนเป็น 4,258 ล้านบาท
โดยมีระยะเวลาการหมุนของสินค้าคงเหลือเฉลี่ยเพิ่มขึ้นเล็กน้อยจาก 55 วันของปีก่อนเป็น 56
วันในปีนี้ ส่วนระยะเวลาการชำระเงินแก่เจ้าหนี้เฉลี่ยในปีนี้ลดลงจากจำนวน 76 วัน เป็น 68 วัน
และวงจรเงินสด (Cash Conversion Cycle) ยังคงใช้เวลา 59 วันเท่ากับปีก่อน

สินทรัพย์ที่ไม่หมุนเวียน

ณ 31 ธันวาคม 2551 บริษัทฯ และบริษัทย่อยมีสินทรัพย์ที่ไม่หมุนเวียนจำนวน 6,625 ล้านบาท
เทียบกับปีก่อนที่มีจำนวน 5,915 ล้านบาท โดยรายการหลักยังคงเป็นที่ดิน
อาคารและอุปกรณ์ที่มีมูลค่าตามบัญชีสุทธิจำนวน 3,870 ล้านบาทเทียบกับปีก่อน 3,644 ล้านบาท
เนื่องจากการก่อสร้างโรงงานของบริษัทย่อยในประเทศอินเดีย นอกจากนี้
ยังมีสินทรัพย์ที่ไม่มีตัวตนซึ่งรายการหลักคือค่าสิทธิบัตรจำนวน 915 ล้านบาท
ส่วนค่าความนิยมในการรวมกิจการในปีนี้จำนวน 307 ล้านบาท
ได้บันทึกรายการเป็นสินทรัพย์ที่ไม่หมุนเวียนอื่น (ตามมาตรฐานบัญชีฉบับที่ 51)
ซึ่งค่าสิทธิบัตรและค่าความนิยมในการรวมกิจการเป็นรายการที่เกิดจากการเข้าซื้อกิจการของ
Ascom Energy Systems ตั้งแต่ปี 2546

หนี้สิน

หนี้สินรวมของบริษัทฯ ณ 31 ธันวาคม 2551 ลดลงเล็กน้อยประมาณร้อยละ 3 จากจำนวน 10,379
ล้านบาทในปีก่อนเป็น 10,037 ล้านบาท โดยรายการหลักที่ลดลงเป็นหนี้สินในกลุ่มหนี้สินหมุนเวียน
ซึ่งได้แก่เจ้าหนี้การค้าที่ลดลงร้อยละ 12 จากจำนวน 4,950 ล้านบาทเป็น 4,365 ล้านบาท

หนี้สินหมุนเวียนและสภาพคล่องของบริษัทฯ

หนี้สินหมุนเวียนรวมมีจำนวนรวม 8,776 ล้านบาทคิดเป็นประมาณร้อยละ 90 ของหนี้สินรวม ณ วันที่
31 ธันวาคม 2551 ซึ่งลดลงจากปีก่อนประมาณร้อยละ 4 ซึ่งรายการหลักในหนี้สินหมุนเวียนได้แก่
เงินเบิกเกินบัญชีและเงินกู้ยืมระยะสั้นจากสถาบันการเงินและเจ้าหนี้การค้า
โดยเงินเบิกเกินบัญชีและเงินกู้ยืมระยะสั้นจากสถาบันการเงินเพิ่มขึ้นร้อยละ 19 จากจำนวน 1,967
ล้านบาทเป็น 2,339 ล้านบาท
โดยเป็นการกู้ยืมของบริษัทย่อยในประเทศอินเดียและสโลวาเกียที่มีการขยายธุรกิจ
จึงทำให้มีความต้องการเงินทุนหมุนเวียนในการดำเนินงานมากขึ้น

ดังนั้น จากการที่มีสัดส่วนหนี้สินหมุนเวียนที่ลดลงนี้ ทำให้อัตราส่วนสภาพคล่องในปี 2551
สูงขึ้นจากอัตรา 2.21 เท่าของปีก่อนเป็น 2.31 เท่า แต่อัตราส่วนสภาพคล่องหมุนเร็วลดลง
เป็นอัตรา 1.73 เท่าลดลงเล็กน้อยเมื่อเทียบกับ 1.76 เท่าของปีก่อน แต่อย่างไรก็ตาม
ยังจัดว่าบริษัทฯ ยังมีสภาพคล่องค่อนข้างสูง

ส่วนของผู้ถือหุ้นและโครงสร้างทางการเงิน

ส่วนของผู้ถือหุ้นของบริษัทฯ ณ วันที่ 31 ธันวาคม 2551 มีจำนวนประมาณ 16,846 ล้านบาท
เพิ่มขึ้นเล็กน้อยประมาณร้อยละ 6 เมื่อเทียบกับปี 2550 ที่มีจำนวน 15,876 ล้านบาท
อัตราผลตอบแทนต่อส่วนของผู้ถือหุ้นลดลงจากร้อยละ 20.72 ของปีก่อนเป็นร้อยละ 17.71
ในปีนี้เนื่องจากการลดลงของกำไรสุทธิ

ดังนั้น เมื่อส่วนของผู้ถือหุ้นเพิ่มขึ้นในขณะที่หนี้สินรวมลดลง จึงทำให้อัตราหนี้สินต่อส่วนผู้ถือหุ้น ณ 31
ธันวาคม 2551 มีอัตราส่วนลดลงจากอัตรา 0.65 เท่าเป็นอัตรา 0.60 เท่า และมีอัตราหนี้สิน
(สุทธิ) ต่อส่วนผู้ถือหุ้นลดลงเช่นกันจาก 0.08 เท่าเป็นอัตรา 0.05 เท่าในปีนี้
ซึ่งจะเห็นได้ว่าโครงสร้างเงินทุนของบริษัทฯ มีความเสี่ยงทางการเงินในระดับค่อนข้างต่ำ